Na temelju članka 54. stavka 1. Zakona o ustanovama (Narodne novine 76/93, 29/97, 47/99, 35/08, 127/19 i 151/22) i članka 18. stavka 1. alineje 4. Zakona o knjižnicama i knjižničnoj djelatnosti (Narodne novine 17/19, 98/19 i 114/22 i 36/24) Upravno vijeće Knjižnica grada Zagreba na sjednici održanoj dana 30.04.2024. donijelo je

**ODLUKU O IZMJENAMA I DOPUNAMA STATUTA**

**KNJIŽNICA GRADA ZAGREBA**

**Članak 1.**

U Statutu Knjižnica grada Zagreba donesenom na sjednici Upravnog vijeća od 13.05.2019., na koji je Gradska skupština Grada Zagreba dala suglasnost Zaključkom Klasa: 021-05/19-01/189, URBROJ: 251-01-02-19-4 dana 10.06.2019. a koji je stupio na snagu 22.06.2019. godine i Odluci o izmjenama i dopunama Statuta Knjižnica grada Zagreba donesenim na sjednici Upravnog vijeća od 12.05.2023. na koje je Gradska skupština Grada Zagreba dala suglasnost Zaključkom KLASA: 024-01/23-03/213, URBROJ: 251-16-04-23-4 od 23.05.2023. i koja je stupila na snagu 06.06.2023. u članku 14. stavku 1. točki V podtočka 1. mijenja se i glasi:

„1. KNJIŽNICA AUGUSTA CESARCA   
 1.1. KNJIŽNICA AUGUSTA CESARCA RAVNICE“

**Članak 2.**

U članku 16. stavku 1. iza riječi: „Pravilnikom o unutarnjem ustrojstvu“ dodaju se riječi: „i sistematizaciji radnih mjesta“.

**Članak 3.**

U članku 18. stavku 1. točki 1. u alineji 1. iza riječi: „uz“ dodaje se riječ: „prethodnu“.

Alineja 5. mijenja se i glasi:

„- Pravilnik o radu i Pravilnik o unutarnjem ustrojstvu i sistematizaciji radnih mjesta uz prethodnu suglasnost gradonačelnika Grada Zagreba“

U točki 3. alineja 2. mijenja se i glasi:

„ – o stjecanju, opterećivanju ili otuđivanju pokretne i nematerijalne imovine, o uslugama i ulaganjima te nabavi pojedinačne vrijednosti preko 26.540,00 eura (bez PDV-a),“

U točki 4. briše se točka iza alineje 4. i dodaje se alineja 5. koja glasi:

„ – o stjecanju, opterećivanju ili otuđivanju pokretne i nematerijalne imovine, o uslugama i ulaganjima te nabavi pojedinačne vrijednosti od 9.290,01 do 26.540,00 eura (bez PDV-a),“

U točki 5. briše se alineja 2.

Dosadašnje alineje 3.-4. postaju alineje 2.-3.

**Članak 4.**

U članku 19. stavci 2. i 3. mijenjaju se i glase:

„Tri člana Upravnog vijeća imenuje gradonačelnik Grada Zagreba iz redova istaknutih kulturnih, javnih, znanstvenih djelatnika, pravnih, ekonomskih i financijskih stručnjaka, jednog člana bira Stručno vijeće, a jednog člana biraju svi radnici sukladno zakonu kojim se uređuju radni odnosi.

Za člana Upravnog vijeća može se imenovati osoba koja ima završen sveučilišni diplomski studij ili sveučilišni integrirani prijediplomski i diplomski studij ili stručni diplomski studij ili s njim izjednačen studij.“

**Članak 5.**

U članku 33. stavku 2. alineja 15. mijenja se i glasi:  
 „- u ime Knjižnice sklapa pravne poslove o stjecanju, opterećivanju ili otuđivanju pokretne i nematerijalne imovine, o uslugama i ulaganjima, te nabavi pojedinačne vrijednosti do 9.290,00 eura (bez PDV-a), a preko 9.290,00 eura (bez PDV-a) prema prethodnoj odluci Upravnog vijeća odnosno uz prethodnu suglasnost gradonačelnika Grada Zagreba te građevinskim radovima prema prethodnoj odluci Upravnog vijeća uz prethodnu suglasnost gradonačelnika Grada Zagreba;“

**Članak 6**.

U članku 34. stavak 1. mijenja se i glasi:   
„ Ravnatelja Knjižnice imenuje i razrješava gradonačelnik Grada Zagreba.“

Dodaje se novi stavak 8. koji glasi: „Po završetku natječajnog postupka Upravno vijeće će cjelokupnu natječajnu dokumentaciju, uz mišljenje, dostaviti gradonačelniku Grada Zagreba.“

**Članak 7.**

Članak 35. mijenja se i glasi:

„Za ravnatelja Knjižnice može se imenovati osoba koja ispunjava sljedeće uvjete:

- završen sveučilišni diplomski studij ili sveučilišni integrirani prijediplomski i diplomski studij ili stručni diplomski studij ili s njim izjednačen studij

- ima položen stručni ispit za zvanje knjižničar

- ima najmanje pet godina rada u knjižnici

- odlikuje se stručnim, radnim i organizacijskim sposobnostima

- protiv koje se ne vodi kazneni postupak što se dokazuje uvjerenjem pribavljenim od nadležnog suda ili sustavom e-Građani koje ne smije biti starije od 15 dana od podnošenja prijave.

Ravnatelj ne može biti osoba koja prema zakonu kojim se uređuju trgovačka društva ne može biti članom uprave.

Položen stručni ispit za zvanje knjižničara u smislu ovog članka ima i osoba koja je oslobođena polaganja navedenog stručnog ispita na temelju zakona kojima je uređivana knjižnična djelatnost.

Iznimno od stavka 1. ovog članka, ako se na ponovljeni natječaj ne javi osoba koja ima propisane uvjete za ravnatelja javne knjižnice, može se na temelju predloženog četverogodišnjeg plana rada imenovati osoba koja ima završen sveučilišni diplomski studij ili sveučilišni integrirani prijediplomski i diplomski studij ili stručni diplomski studij ili s njim izjednačen studij, uz uvjet polaganja stručnog ispita za zvanje knjižničara u roku od tri godine od dana imenovanja te ispunjava druge uvjete utvrđene statutom.“

**Članak 8.**

U članku 42. stavku 4. riječ : „i“ zamjenjuje se riječju: „ili“.

**Članak 9.**

U ostalom dijelu Statut ostaje neizmijenjen.

**Članak 10.**

Ovu Odluku o izmjenama i dopunama Statuta donosi Upravno vijeće uz prethodnu suglasnost Gradske skupštine Grada Zagreba.

**Članak 11.**

Ova Odluka o izmjenama i dopunama Statuta stupa na snagu osmog dana nakon dana objave na oglasnoj ploči Knjižnice.

Odluka o izmjenama i dopunama Statuta Knjižnica grada Zagreba donesena je na 64. sjednici Upravnog vijeća održanoj 30.04.2024. godine.

Zagreb, 30.04.2024.  
Broj. 376/3

PREDSJEDNICA UPRAVNOG VIJEĆA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aleksandra Cvitković

Utvrđuje se da je Gradska skupština Grada Zagreba na ovu Odluku o izmjenama i dopunama Statuta dala suglasnost zaključkom od 25. travnja 2024., KLASA: 024-01/24-03/180, URBROJ: 251-16-01-24-5.

Ova Odluka o izmjenama i dopunama Statuta donesena je 30.04.2024., objavljena je na oglasnoj ploči 02.05.2024., a stupa na snagu 10.05.2024.

Urbroj: 376/4

Zagreb, 02.05.2024.

KNJIŽNICE GRADA ZAGREBA

v.d. ravnatelja

Maja Bodiš, viša knjižničarka